贈別石首尉胡廷直
作者：曾丰
朝代：宋

paragraphs: 士之所忌忌無末，吾已與交不輕絕。
士之所貴貴有初，吾未與交不輕結。
歲在戊申五月間，中都始識胡廷直。
經史子集蟠屈胸，甲兵錢穀瀾翻舌。
好賢先主未顧廬，負氣買臣猶詣闕。
姑調南昌一尉歸，斗升可養子真節。
功名奮意筆硯間，解后撙齋談不輟。
烹茶略與論源流，秦未焚書道先裂。
學統况承八代衰，向之裂者殆磨滅。
紛紛唐士學古文，僅僅韓公得真訣。
口傳心授門人誰，劉叉皇甫湜張籍。
十人摹倣九失真，訣中妙處容有說。
射御書數學發蒙，忠孝友悌士歸潔。
探微尤要善擴充，持滿不妨徐發越。
江出岷山根本殊，風行水上波瀾別。
茲其爲訣不亦真，韓公所秘吾其抉。
君歸紬繹細自參，閉門造車出合轍。
更省蘭臺大聲華，何如麟閣小勳烈。
衛霍倘能恢土疆，淵雲當爲勒碑碣。
時有衛霍無淵雲，於漢往往未爲缺。